Pekebun sumbang sayur-sayuran
MIRI : Sebanyak 250 kilogram sayur-sayuran
disumbangkan para pekebun kepada penduduk Kampung Lembah Hijau dan Kampung
Lopeng Tengah di sini, semalam.  Sumbangan sayur-sayuran itu dihantar sendiri oleh
pekebun-pekebun ke Dewan Serbaguna Kampung Lopeng Tengah Riam sebelum diagihkan
kepada penduduk melalui Pusat Khidmat Dewan Undangan Negeri (DUN) Senadin yang
disaksikan oleh Ahli Dewan Undangan Negeri (ADUN) Senadin Datuk Lee Kim Shin.  Lee yang juga Menteri Pengangkutan berkata,
agihan tersebut diuruskan oleh Ketua Kaum dan Ahli Jawatankuasa Kemajuan
Keselamatan Kampung JKKK).  “Petugas yang bertanggungjawab melakukan
penghantaran diingatkan berhubung pematuhan penjarakan sosial mesti berdiri
sekurangnya satu meter manakala penghantaran adalah dengan meletakkan di luar
pintu kediaman atau pagar rumah dan petugas yang menghantar tidak perlu
memasuki kediaman,” katanya.  Lee berkata, usaha yang dilakukan para pekebun di
sini harus diberikan pujian kerana atas keprihatian dan kerjasama erat bersama
kerajaan dalam membantu mereka yang terjejas pada waktu sukar ini. Sementara itu, Ketua Kaum, Adam Malik menzahirkan
ucapan terima kasih kepada Kerajaan Sarawak yang telah membantu rakyat dengan
agihan Bantuan Makanan Sarawakku Sayang yang dilancarkan minggu lepas.  Menurutnya, sumbangan tersebut yang diagihkan
oleh Pusat Khidmat DUN Senadin selesai diserahkan kepada penerima yang
disasarkan.  “Pagi ini (semalam), sumbangan sayur pula adalah
satu kegembiraan buat kami kerana tidak perlu keluar rumah untuk mendapat
bekalan makanan dan sayur yang kami terima 
ini agak banyak dan cukup untuk beberapa hari,” katanya. Hadir sama, Ketua Kaum Kampung Lopeng Tengah,
Nilawati Simat.  
See author's posts
